|  |  |  |
| --- | --- | --- |
| Graphic1 | **ОБЩИНА ЕЛХОВО** |  |
| гр.Елхово, ул. „Търговска” №13; Тел.: 0478/88004; Факс: 88034;  e-mail: [obshtina@elhovo.bg](mailto:obshtina@elhovo.bg) ; kmet@elhovo.bg; www.elhovo.bg |

**ДО**

**ОБЩИНСКИ СЪВЕТ**

**ЕЛХОВО**

**П Р Е Д Л О Ж Е Н И Е**

**от Петър Гендов – кмет на Община Елхово**

**ОТНОСНО:** Приемане на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово.

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ**,

Проектът на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово е публикуван на 08.11.2024 г. на интернет страницата на Община Елхово и на стената за обществен достъп в сградата на общинска администрация. Към датата на внасяне на настоящото предложение в Общински съвет - Елхово срокът за мнения и становища по проекта не е изтекъл. В тази връзка, след 10.12.2024 г. в Общински съвет – Елхово ще бъде представена справка по чл. 26, ал. 5 от Закона за нормативните актове за постъпили предложения по проекта.

На следващо място, предлагам на вашето внимание мотивите към проекта на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово.

**1. Причини, които налагат приемането на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово.**

В чл. 6, ал. 1 от Закона за местните данъци и такси (ЗМДТ) са регламентирани видовете местни такси, които общините могат да събират. В правомощията на общински съвет е да определи размер на таксите, като се спазят определените в чл. 8, ал. 1 от ЗМДТ принципи – възстановяване на пълните разходи на общината по предоставяне на услугата, създаване на условия за разширяване на предлаганите услуги и повишаване на тяхното качество и постигане на по – голяма справедливост при определяне и заплащане на местните такси.

Община Елхово предоставя и различни услуги и права, като съгласно чл. 6, ал. 2 от ЗМДТ за всички услуги и права, предоставяни от общината, с изключение на тези по чл. 6 ал. 1 от цитирания нормативен акт, общинският съвет определя цена.

За всички промени в размера на таксите и цените на предоставяните услуги е направена финансова обосновка, която се базира на реалните разходи на общината за предоставянето на конкретната услуга. Предложените видове такси и цени на услуги са съобразени с действащото законодателство и произтичат от естеството на работа на всеки отдел и сектор в Община Елхово.

С настоящия проект се предвиждат следните промени:

Променя се размера на таксите за ползване на пазари, тържища, панаири, тротоари, площади, улични платна и терени с друго предназначение, таксите за извършване на технически услуги, таксите за предоставяните административни услуги, таксите и цените на услуги извършвани от отдел „Местни данъци и такси”, отдел „Стопанско управление и общинска собственост”.

Размерът на таксите за технически услуги, определени в чл. 33 и в Приложение № 1 от действащата Наредба № 7 за определяне и администрирането на местните такси и цени на услуги на територията на Община Елхово, са последно изменени и допълнени през 2008 г.

Промяната в размера на таксите и цените на предоставяните технически услуги цели постигане в пълна степен на принципа на справедливост при определяне на някои видове такси за предоставяне на услуги и оптимизиране на административния процес по предоставяне. Предложенията за изменение се основават на настоящата икономическата обстановка в страната, както и обхвата на работа и необходимото време за изпълнение по съответното административно производство. При определяне на цените на предлаганите услуги са взети под внимание следните фактори: времето, което е необходимо за проучване на представените документи, подготовка на документация във вид на писмо, удостоверение или административен акт по реда на ЗУТ, служителите, които взимат участие при обработката на внесената документация, количеството консумативи използвани в процеса на изпълнение на конкретната задача. В повечето случаи всяка услуга се разпределя за подготовка и проучване със съответните указания. При тази организация на работа документацията преминава за обработка най - малко през двама или трима служителя, средно по 3-4 часа за всяка отделна преписка.

За част от административните актове и решения, които се изготвят в съответствие с изискванията на ЗУТ се изискват обявявания по реда на АПК, изготвяне на допълнителна документация за получаване на съгласувателни становища от съответните териториални и държавни администрации, което предполага допълнителен времеви и човешки ресурс, свързан с обработка на множество документация и използване на голямо количество консумативи.

При определяне на размера на таксите за предоставянето на услугите са отчетени спецификата на работа, необходимото време за проучване на налична документация, проверка на място, изготвяне на документа, както и разходваните материали, средствата за техническо оборудване и софтуер.

Настоящият проект предвижда и промени в размера на таксите за ползване на пазари, тържища, панаири, тротоари, площади, улични платна и терени с друго предназначение, уредени в Раздел II на Глава втора от действащата Наредба № 7 за определяне и администрирането на местните такси и цени на услуги на територията на Община Елхово. Размерът на тези такси е последно изменен и допълнен също през 2008 г.

В настоящ проект се предвижда и промени в размера на таксите и сроковете за извършване на обстоятелствена проверка за признаване правото на собственост на недвижим имот - Обработване на заявление - декларация за обстоятелствена проверка. Съгласно действащата Наредба Община Елхово предоставя административно-техническата услуга на цена от 3.00 лв. Предвижда се визираната услуга да се предоставя като обикновена за 10.00 лв. на имот в срок от 7 работни дни, бърза в срок от 3 работни дни за 20.00 лв. на имот и експресна за 40.00 лв. на имот в срок от 1 работен ден. Производството по извършване на обстоятелствена проверка е свързано с обследване на имотите и проверка в различни отдели на администрацията, стари кадастрални планове и др., което отнема по-голям времеви ресурс. При определяне на таксите за предлаганата услуга са взети под внимание следните фактори: времето, което е необходимо за проучване на представените документи, служителите, които взимат участие при обработката на внесената документация, количеството консумативи и външни разходи използвани в процеса на изпълнение на конкретната задача и обстоятелството, че размера на таксата не е актуализиран през последните 12 години. Услугата се разпределя за подготовка и проучване със съответните указания. При тази организация на работа документацията преминава за обработка най - малко през четирима или петима служителя, средно по 3-4 часа за отделна преписка.

Община Елхово извършва над 35 вида административни услуги, удостоверяващи гражданското състояние и гражданската регистрация на населението. Издаваните документи доказват актуалното гражданско състояние на лицата пред всички държавни и общински институции, съдебните власти, полицията и други във връзка с получаване на услуги и други права. Изложеното налага необходимостта от изменение текста на чл. 35 от действащата наредба и промени в Приложение № 1 от Наредбата № 7 за определяне и администрирането на местните такси и цени на услуги на територията на Община Елхово по отношение размера на цената на услугата – сключване на граждански брак.

На следващо място, чл. 115 от ЗМДТ определя вида на услугите, за които се заплаща такса и начина, по който тя се определя при спазване на условието размера на таксата да съответства на разходите на общината за предоставяне на съответната услуга. Размерът на таксата за всяка административна услуга трябва да съответства на разходите на общината за предоставяне на съответната услуга, включително необходимите материално-технически разходи и всички административни разходи за изпълнение на задълженията на длъжностните лица с оглед на тяхната квалификация и разходвано работно време. От отдел „МДТ” през 2023 г. са извършени услуги на населението като са издадени удостоверения както следва:

- удостоверения за данъчни оценки - 1350 бр.

- удостоверения за липса на задължения – 89 бр.

- удостоверения за декларирани данни – 12 бр.

Събраните суми за административните услуги, предоставени от отдел „МДТ” към 31.12.2023 г. са в размер на 17 378 лв.

Съгласно чл. 7 от ЗМДТ местните такси и цени на услуги се определят от Общинския съвет въз основа на необходимите материално-технически и административни разходи по предоставяне на услугата при спазване на изискванията на чл. 8 от ЗМДТ.

Цените на услугите и таксите, предоставени от отдел „МДТ” не са актуализирани от 2005 г. и не съответстват на разходите на общината за предоставянето им. Необходимо е увеличаване на ресурса за извършване на качествени услуги на населението.

Общоизвестни са данните за увеличение на цените на суровини, материали и работна ръка. Официално измерената инфлация от 01.01.2014 г. до 30.09.2023 г. по данни на калкулатора на НСИ е 41,9 %. Минималната работна заплата от 340 лв. през 2014 г. нараства до 933 лв. за 2024 г.

Горепосочените обстоятелства налагат актуализиране на Наредба № 7 за определяне и администрирането на местните такси и цени на услуги на територията на община Елхово.

**2. Цели, които се поставят с приемането на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово.**

Целта, която се поставя е усъвършенстване и актуализиране на Наредбата с оглед спазване изискванията на нормативната уредба в страната и подобряване административното обслужване на гражданите.

Предлаганият проект за изменение и допълнение на Наредба № 7 за определяне и администрирането на местните такси и цени на услуги на територията на Община Елхово е изготвен с оглед необходимостта от преодоляване на недостатъците, констатирани в практиката по прилагането й.

С предлагания проект размерът на таксите и цените на услугите предоставяни от Община Елхово се превеждат в съответствие на разходите на общината за извършването им.

**3. Финансови средства, необходими за прилагането на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово, включително финансови, ако има такива.**

За прилагането на наредбата не са необходими допълнителни финансови средства от бюджета на Община Елхово.

**4. Очаквани резултати от прилагането на Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово, включително финансови, ако има такива.**

Очакваните резултати от прилагане на проекта за наредба са:

1. Разпоредбите на наредбата да отговарят в пълна степен на изискванията на действащата нормативната уредба на Република България.
2. Ясни правила за предоставяне на услугите, публичност и прозрачност при събиране на местните такси.
3. Повишаване качеството на предлаганите услуги.
4. Ясни правила за предоставяне на услугите и събиране на таксите, което да улесни от една страна гражданите на Община Елхово, а от друга, ще осигури и по - ефективно изпълнение на приходната част на общинския бюджет.

5. Усъвършенстване на административното обслужване на гражданите и по – висока събираемост на местните приходи.

**5. Анализ за съответствие с правото на Европейския съюз.**

Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлаганата наредба.

Предлаганият проект на наредба е разработен в съответствие с действащата нормативна уредба на Република България, така и на европейското законодателство, предвиждащи изискване и правомощия за събиране на цени и такси на услуги и права, предоставяни от Община Елхово, както и тяхното образуване.

С оглед гореизложеното предлагам на Общински съвет – Елхово да приеме следното

**Р Е Ш Е Н И Е:**

1. На основание чл. 8 от Закона за нормативните актове, при спазване на изискванията на чл. 26 и чл. 28 от Закона за нормативните актове, във връзка с чл. 9 от Закона за местните данъци и такси, чл. 21, ал. 1, т. 7 и чл. 21, ал. 2 от Закона за местното самоуправление и местната администрация Общински съвет – Елхово приема Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово.
2. На основание чл. 34, т. 3 и чл. 35 от Закона за нормативните актове задължава председателя на Общински съвет да удостовери съдържанието на Наредбата.
3. На основание чл. 37, ал. 3 и чл. 39, ал. 1, т. 4 и ал. 2 от ЗНА задължава председателя на Общински съвет - Елхово да обнародва Наредбата въввестник „Елховска дума“ и да изпрати заверен препис от приетата наредба за публикуване на сайта на Община Елхово, след влизане на решението в сила.
4. На основание чл. 44, ал. 1, т. 7 от Закона за местното самоуправление и местната администрация Общински съвет - Елхово възлага на кмета на Община Елхово да предприеме необходимите действия за изпълнение на настоящето решение.

Приложения:

1. Наредба за изменение и допълнение на Наредба № 7 за определяне и администрирането на местните такси и цени на услуги на територията на Община Елхово.

2. Мотиви към проекта на Наредбата.

**ПЕТЪР ГЕНДОВ**

*Кмет на община Елхово*